[Video] ‘Liewe Kersfeesvader’ vertel oor liefde én verliesLiewe Kersfeesvader (Foto: Verskaf) Die draaiboekskrywer en rolprentregisseur Etienne Fourie wat bekendheid verwerf het vir prente soos Die Windpomp en Dis koue kos, skat keer dié Vrydag terug met ŉ splinternuwe Afrikaanse Kersfeesfliek, Liewe Kersfeesvader. Dié rolprent vertel die verhaal van die jong Nonnie – ŉ teësinnige skoonheidskoningin (Mila Guy) wat oornag volwassenheid moet betree wanneer haar ma (Milan Murray) die gesin verlaat vir ’n lewe in die sirkus en haar pa (Morné Visser) ’n nuwe identiteit as Kersfeesvader aanneem. Terwyl Nonnie haar lewe en haar liefdes moet balanseer, word sy ook gedwing om haar eie betekenis van familie te herdefinieer. Dít met ŉ kranksinnige pa, ŉ vatbare boetie (Eloff Snyman) en ŉ romanse met haar beste vriend (Dean-John Smith). Liewe Kersfeesvader, waarvan die première vroeër vanjaar by die kykNET Silwerskermfees in Kaapstad gehou is, het reeds dawerende resensies ingepalm soos onder meer dié van die resensent Reney Warrington. Warrington skryf dié fliek herinner aan The Dressmaker en selfs Strictly Ballroom. Liewe Kersfeesvader (Foto: Verskaf) “Eloff Snyman beïndruk en Milan Murray steel elke toneel waarin sy verskyn, maar dit is uiteindelik Mila Guy se vertolking wat die fliek dra. Jy lag vir haar, jy voel vir haar. Sy voer jou mee,” skryf Warrington. Fourie sê dié draaiboek sal deur jonk én oud geniet word. “Die fliek handel oor familie, die moeisame oorgangsproses van kind-wees na volwassenheid en, meer as enigiets anders, liefde. Die storie verskaf ŉ blik op ŉ gewone, skynbaar onmerkwaardige familie wat ongewone uitdagings teëkom. Dit is ŉ storie oor die besluit om vir jou familie lief te wees en om hulle te aanvaar, nie ten spyte van hulle tekortkominge nie, maar as gevolg daarvan. Dit is ŉ storie oor verlies en hoe daar niks meer doeltreffend as tragedie is om ŉ gebroke familie weer saam te gom nie,” sê hy. Die rolprent is deur Fourie geskryf. Hy is ook die regisseur. Stefan Enslin is die vervaardiger. Ander akteurs wat in die prent te sien is, sluit in Terence Bridgett, June van Merch en Melt Sieberhagen. Liewe Kersfeesvader is vanaf 17 November in teaters landwyd te sien.